b"\n_START_ARTICLE_\nSanta Maria de Ribes\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia parroquial de Santa Maria es troba documentada des de principis del segle XI. \xc3\x89s una esgl\xc3\xa9sia moderna, que va reempla\xc3\xa7ar la que fou destru\xc3\xafda el 1936. De l'esgl\xc3\xa9sia rom\xc3\xa0nica se'n conserven tres absis, restaurats, visibles a un dels costats de l'esgl\xc3\xa9sia i servint actualment com a capelles laterals de la mateixa. A l'exterior estan decorats amb arcuacions llombardes i un fris de dents de serra.  _NEWLINE_Tamb\xc3\xa9 es conserva el campanar de l'antiga esgl\xc3\xa9sia, aixecat en \xc3\xa8poca barroca. _NEWLINE_L'esgl\xc3\xa9sia actual \xc3\xa9s una construcci\xc3\xb3 moderna deguda a l'arquitecte Josep Dan\xc3\xa9s, aixecada entre 1940 i 1945. Destaca, a l'interior, per l'\xc3\xbas d'arcs parab\xc3\xb2lics. A l'exterior crida l'atenci\xc3\xb3 la teulada, amb coberta de pissarra i mansardes pr\xc3\xb2pies de l'arquitectura civil de muntanya._NEWLINE_Amb l'enderroc de 1936 tamb\xc3\xa9 es van perdre tots els retaules barrocs que formaven part de la decoraci\xc3\xb3 interior de l'esgl\xc3\xa9sia. Tot i que no \xc3\xa9s segur que tingui el seu origen en aquesta esgl\xc3\xa9sia, en un dels absis rom\xc3\xa0nics s'hi ha posat una r\xc3\xa8plica de l'anomenat Baldaqu\xc3\xad de Ribes, un dels m\xc3\xa9s importants exponents de la pintura rom\xc3\xa0nica sobre taula l'original del qual es conserva al Museu Episcopal de Vic. _NEWLINE_S\xc3\xb3n notables les pintures murals de l'absis principal, aix\xc3\xad com les de la capella del Sant\xc3\xadssim, aquestes \xc3\xbaltimes obra de Lluci\xc3\xa0 Navarro (1970)."